I USA har den yderste højrefløj taget et af internettets kæledyr som gidsel. For en måned siden var Donald Trump ven af frøen, nu tager han afstand.

Selv om USAs kommende præsident nu forsøger at tage afstand til den, lurer den alligevel i baggrunden - frøen Pepe.

Den grønne figur har længe boltret sig i internettets afkroge, men i USA er den nu blevet et symbol, som det er svært at komme uden om efter præsidentvalget.

Donald Trumps uventede valgsejr har nemlig givet Pepe en chance for at komme helt ind i Det Hvide Hus.

Egentlig var Pepe bare en tegneseriefrø, men i dag er den blevet et symbol på den bevægelse, som amerikanerne kalder for "alt right" - eller "Det Alternative Højre" på dansk.

"Nynazister i skjorte og slips"

Det er en bevægelse, som mener, at hvide menneskers identitet er under angreb fra multikulturelle kræfter, der bruger politisk korrekthed og social indignation til at underminere deres civilisation.

Andre - så som nyhedsmagasinet Slate - kalder dem "nynazister i skjorte og slips".

Og det sociale medie Twitter valgte for en uge siden at blokere nogle af bevægelsens mest fremtrædende personer, fordi de ifølge Twitter opfordrede til had.

Så sent som den 22. november 2016 tog Donald Trump faktisk afstand fra bevægelsen.

- Jeg tager afstand fra dem, og jeg fordømmer dem, sagde den kommende præsident til New York Times, da avisens journalist spurgte Donald Trump om hans forhold til højreekstremister.

Hvis Donald Trump mente, hvad han sagde, har han tilsyneladende skiftet mening.

Interviewet med New York Times kom kort efter, Donald Trump havde udnævnt Steve Bannon som en af sine nærmeste rådgivere. Bannon er chef for internetmediet Breitbart, som i årevis har været talerør for Det Alternative Højre.

Og for bare halvanden måned siden, lagde Donald Trump dette billede ud på Twitter:

Og den nyvalgte præsidents søn har også brugt frøen på Twitter:

Og hvad er historien så bag den frø?

Jo - den blev egentlig til i det primitive tegneprogram Microsoft Paint i 2005.

Ophavsmanden var tegneren Matt Furie, som brugte frøen i sin tegneserie "Boys Club" der handlede om, hvordan livet er for unge først i 20'erne.

Fra popkultur til symbol på det yderste højre

En udgave af Pepe der trak bukserne ned om anklerne, tissede og sagde "manner, det føles godt!" blev et hit på internetstedet 4chan.

Hjemmesiden er blandt andet legeplads for hackergruppen Anonymous.

Senere blev frøen et fænomen på nettet - og Pepe blev brugt til at udtrykke følelser.

For eksempel da popstjernen Katy Perry i 2014 ville beklage sig over jetlag efter en tur til Australien.

Australian jet lag got me like pic.twitter.com/kriAAd6mZe — KATY PERRY (@katyperry) November 8, 2014

Dengang var Pepe ikke et højreekstremistisk symbol, men i løbet af de seneste år er frøen blevet adopteret af den yderste højrefløj, som har gjort den til en slags online-maskot.

I løbet af valgkampen i USA udnyttede "Det Alternative Højre" Donald Trumps kampagne til at få opmærksomhed, og her kom Pepe ind i billedet.

I begyndelsen blev billederne af Pepe mest brugt til at vise støtte for Trump, men som valgkampen skred frem og tonen blev mere ond og bitter, udkom Pepe i naziuniform og med et lille firkantet overskæg.

I september måned 2016 blev Donald Trumps modkandidat Hillary Clinton så træt af frøen, at hun advarede mod den på sin hjemmeside.

I dag er Pepe blevet synonymt med den racisme, som er i fremdrift i USA i øjeblikket.

Ophavsmanden Matt Furie er ikke selv en del af Det Alternative Højre - og han siger til tidsskiftet The Atlantic, at han håber frøens fase som sympatisør med den yderste højrefløj går over.